Budyšin (SN/bn). Lětsa swjeći serbske wědomostne towarstwo Maćica Serbska (MS) 175. róčnicu swojeho załoženja. Tři lětdźesatki po jeho znowawožiwjenju zhladuja z konferencu pod hesłom „Skutkowanje MS w 20. a 21. lětstotku“ na aktiwity po 1989 a rozjimuja prašenja wo sebjezrozumjenju towarstwa tehdy, dźensa a w přichodźe.
Konferencu, kotruž wuhotujetej MS a Serbski institut, wotměja jutřiši pjatk a zajutřišim w Budyskim Serbskim domje. W pjeć modulach k předstawiznam, wozrodźenju towarstwa, mjezynarodnym stykam, skutkowanju Maćičnych cyłkow a k wužadanjam do přichoda přednošuja mjez druhim Lubina Malinkowa wo Maćicarju a tibetoloze Augusće Hermannje Francke, Piotr Pałys wo „Połoženju zakładneho kamjenja za nowy Serbski dom w lěće 1947“ a Tadeusz Lewaszkiewicz wo powšitkownych poćahach MS a druhich Maćicow. Petr Kaleta porěči wo „wědomostnych poćahach MS k čěskemu Towarstwu přećelow Serbow na spočatku 21. lětstotka“. Edmund Pjech chce „skutkowanje MS we Weimarskej republice a w 1990tych lětach“ přirunować, dr. Hartmut Leipner wěnuje so historiskej róli duchownych w MS.
szl_Latn szl_Latn